ቅነ መንእሰያት ዞባ ጋሽ ባርካን ዞባ ከሰላን መዓስ ተኻይዱ?
ንሰናይ ጉርብትናን ሓባራዊ ረብሓን ዝድርኽ ተበግሶ
ውሁድ ቅነ መንእሰያት ዞባ ጋሽ ባርካን ዞባ ከሰላን፡ ካብ 17-19 ጥሪ 2015 ኣብ ከተማ ባረንቱ ከም ዝተኻየደ ይዝከር። እዚ ብኣውራኡ ኣብ ክልቲኡ ዞባታት ጋሽ ባርካን፡ ዞባ ከሰላን ዘሎ ሓድሕዳዊ ተሞክሮታት ኣብ ምልውዋጥን፡ ዝምድናታት ምትግባርን ዓቢ ረብሓ ዘለዎ ውሁድ ቅነ መንእሰያት፡ ብክብ ዝበለ ድምቀት ምክያዱ ዘኹርዕን ዘሐብንን’ዩ። ኣብ’ቲ ኣጋጣሚ ዝተንጸባረቐ ባህላዊ፡ ስነ-ጥበባዊን ስፖርታዊን መሰናድኦታት ኣዝዩ መሳጢ’ዩ ነይሩ። ብወገን ኤርትራውያንን ሱዳናውያንን መንእሰያት ዝቐረበ ምርኢታት ድማ፡ ንሓድነት ክልቲኡ ኣሕዋት ህዝቢታት፡ ዝምድናታቱ መሊሱ ዘትርርን ዝጠምርን ምዃኑ ኣየማትእን። እቲ ኣብ ሞንጎ ክልቲኤን ዞባታት መንእሰያት ዝነበረ ሕጉስን ፍሱህን መንፈስ ምክብባርን’ውን ይበል ዘብል’ዩ። ካብ መጀመርታ ክሳብ ምዝዛም እቲ ውሁድ ቅነ መንእሰያት፡ ህዝቢ ከተማ ባረንቱ ዘርኣዮ ምቕሉል ኣቀባብላን ተሳታፍነትን ድማ፡ ብኣብነት ዝጥቀስ’ዩ። እዚ ከምዚ ዝኣመሰለ ዝምድናታት ሓባራዊ ረብሓታት ስለ ዘለዎ፡ ኣብ መጻኢ’ውን ብዝለዓለ ክድፍኣሉ ኣድላዪ ኮይኑ ተሰሚዑኒ። በዚ ኣጋጣሚ ነቲ ውሁድ ቅነ መንእሰያት ዞባ ጋሽ ባርካን ዞባ ከሰላን ዘወሃሃደን ዘካየደን ሃ.ማ.መ.ተ.ኤ ዞባ ጋሽ ባርካን መሻርኽቱን አመስግኖም።
17-19 ጥሪ 2015